Sur Editur, Fid-diskussjoni li għaddejja bħalissa tajjeb naħsbu x'jiġri wara għax nafu li l-libertà tal-individwu mhix bla limitu iżda għandha t-tarf fejn tibda l-libertà ta' individwu ieħor. Jekk b'dak li jagħmel individwu jxekkel, jodrob jew jeqred individwu ieħor, dak jiġi delitt u mhux eżerċitazzjoni ta' dritt. Huwa tal-iskantament li, dawk li l-iżjed jeħtieġu protezzjoni għax huma żgħar, bla vuċi u bla vot, hawn min irid jeqridhom qabel ma jaraw id-dawl tax-xemx b'taparsi argumenti li ma fihomx bażi xjentifika. Fi żmienna l-bniedem sar kapaċi jimmanifattura, u mhux joħloq mikroċippa kapaċi tipproċessa b'ħeffa tant tagħrif u proċessi; ħaġa li n-natura ma qagħditx tistenna lill-bniedem biex jilħaq l-iskaluna tal-għerf teknoloġiku biex hi ġġib fid-dinja ħolqien ġdid b'identità separata mill-missier u mill-omm minkejja li f'ċokon ta' ċelloli. Identità bi blueprint li, waħidha u mhux imbuttata minn xi buttuni jew raġġi tal-mouse, 'tibni' lilha nnifisha sakemm, jekk tingħata ċ-ċans u s-sostenn, tasal biex iġġib fid-dinja bniedem ġdid. Rikkezza li n-natura b'liberalità massiva tagħti anke lil min hu kważi mejjet bil-ġuħ, imbagħad f'pajjiżna, fejn qed niftaħru li f'xi settur qegħdin qabel il-Ġermanja, m'aħniex lesti li nilqgħu lil min bħalna jrid li l-ħajja jesperjenzaha u mhux tintemlu qabel ma jkun jista' jixħet l-għeruq biex jikber u jiżviluppa? Biex uħud mingħalihom jgħattu dak li jqisu 'żball', għandna lkoll insiru kompliċi (għax ngħixu fl-istess soċjetà) tal-agħar forma ta' bullying? Tgħid dan mhux ukoll reat ta' vjolenza domestika? J. BONETT BALZAN, IL-BALLUTA